정조 20년 · 목
禮曹啓言孝烈別單更爲就議大臣陞降區別以啓事命下矣依聖敎就議大臣別單中付標以入矣○忠臣旌閭別單平壤故武士金龍鶴其妻全氏復戶龍鶴當丙子變屬本道監司麾下痛時事罔極舊忘身殉國之志獨領二十餘騎到兔山境遇賊力戰竟死於矢石之下去丁亥年因道啓覆奏以旌閭載錄於本曹文蹟未及頒下而其妻全氏聞其訃必欲收屍返葬幻著男服衝冒鋒鏑十生九死僅到其處則積屍如山無路尋覓欲自裁而特以腹中兒未及解娩隱忍不死及其遺腹中子戴健稍長欲報父讎躬習武藝自備甲衣劍棍等物以爲北首死賊之計而竟未遂焉○忠臣贈職別單公州故府使李之詩其弟之禮壬辰之亂李洗領兵八百五十名馳往嶺南則之詩率所部自當一面破賊於知禮金山追鏖於黃永之間大有斬獲之功聞李洸罷兵公州之報大驚往責之洸不得已爲先鋒之詩舊不顧身以綴西犯之賊與白光彦斬賊十餘級踰栅而入賊皆驚適大霧四塞賊丸如雨之詩舊身血戰與彦光以死爲心而之詩之弟之禮自箕營幕中聞其兄之急報千里跋涉揮刃接戰三入同死於一時而白光彦則其後得蒙旌襃之典之詩之禮兄弟尙闕襃揚至今嗟惜咸興故通政李一男其子濬遠一男以武出身爲別武士將統兵擊倭於嶺南轉戰斬獲還軍之時中賊矢創痛彌苦自上賜醫馬匹還鄕以軍功復戶蠲役天啓七年義州之戰領軍糧士無飢濬遠登武擧經權管丙子諸道兵入覲行在濬遠總精兵到關東界聞講和承命還軍時淸兵向西而歸蒙古一枝向北而歸濬遠中途襲擊殺傷過半又斬其魁還至安邊之南山驛則賊兵四起矢石如雨死者相枕獨濬遠領麾下兵冒刃督戰斬首五十餘級被創猶登山整陣賊不敢近及歸遂患創不起咸興故奉事文鼇其子名敎壬辰島夷之變與弟黿長子德敎次子善敎末子名敎及同志二十餘人謀擧義兵鄕人陳大猷者陰嗾賊魁以兵圍家而先執鼇及善敎牢囚五日劫之終不屈遂被害鼇之妻朱氏亦卽自縊而死德敎名敎與諸義士擧兵殲賊以復讎其後事聞朱氏旌閭德敎善敎皆蒙襃贈黿亦有贈職之命而惟鼇及名敎寥寥無聞合施表獎之典興陽故縣監宋悌萬曆癸巳倭寇淸正圍晉州悌募得義士二百人赴晉州戰守十日寄書家人曰國家之危至此臣子之慟曷勝箭雨孤城鴻毛殘命他日訪吾骨於矗石樓下又答結城倅金應鍵詩曰疏星殘壁集千人誰是霽雲與萬春君若以身期許遠安知宋悌不爲巡與賊力戰矢盡劍折大呼奔往矗石賊徒圍立縛之淸正欲屈之悌大罵爾雖鱗介豈不聞張巡事乎男兒死耳不可以不義屈遂被害興陽故府使宋德馹壬辰之亂與忠武公李舜臣戮力合謀大獲露梁之捷又火攻倭船於唐浦斬獲無數甲寅以擒守希之功陞拜慶尙左兵使未及離府守希餘黨夜襲府城德馹與手下數十人持弓矢登牙城彎弓弦絕者三賊兵焚牙城大呼曰美髯亦面者宋某也射矢如雨德馹手持長劍擊殺數十竟爲賊矢所中死○孝子旌閭別單故知事郭聖濟其父嘗病風痺衣不解帶十年如一日祝天嘗糞斫指刲血及其終喪葬一以禮廬墓三年天有雷雨夜必往朝夕省拜日以爲常衰麻不去身其事母病不解帶喪又割指一如前喪旣久而語及父母涕泣不已年八十自上下詢耆老臣精力衰旺筵臣奏郭聖濟八耋晨必拜廟日必省墓當祭祭物祭器手自整滌上敎以八十拜墓廟躬親祭用可無襃乎命擢嘉善南部故學生柳光迪自五六歲時不忍去親側其母嘗嗜棗每護庭棗風至則抱樹竟日拾其實一箇未嘗入口其十一歲其母難產疾㞃露雨禱天三夜時方嚴寒肌膚凍皴而庭立不少懈其母年旣衰患消中匕筯愆時則輒奄奄夜不解帶躬調饍餌不踰晷日視便色輒嘗之積五年如一日至其革也方斮指爲老父奪刃相守未果因殞絕不省及喪毀甚疾亟紫削骨立而猶號踊不已哭輒歐血竟不起故同知李廷老四歲始受千字一日忽掩泣哽咽其舅問之對曰册有父字我何無父一家上下莫不失聲五歲遇家忌輒行素其母朝夕之飯必親嘗夜則手鋪寢席抱乳而臥睡覺問候其母病㞃便汚之器手自洗滌嘗糞甜苦夜則露禱願代及至大故未嘗一脫絰帶六時哭泣哀動隣里年過八十而四代以下內外親忌輒具素饌粵在先朝嘗臨門召見踰之曰李廷老孝子也仍命懸註調用故安豊君▣幼時出與群兒嬉戲被毆其母怒維手罰之立立不敢動有婢憐欲解之不可曰奈何潛自脫去長而溫淳謹勅終日侍立怡怡如也其父疾革斫指灌血及喪柴毀踰節得寒熱大汗之症所斫指膿潰成臃久而後愈遂屈不信及其母病時値深冬獨投家園屛處沐浴露身禱天乞以代之丁憂年已衰而執禮如前帶絰未嘗去身哭朝夕雖病未嘗廢奠具雖薄少未嘗不躬省及吉上冢哭泣如衰麻時日必早起謁于廟忌月必宿齋戒物之時新不薦不先以口也南部故學生李奎翼其子樹達贈職奎翼父病九朔百藥無效年纔四歲却食雪涕其母愍而强之終不聽及父臨絕之時詒奎翼將避接奴家命奴抱去未及出門家人之哭聲已出乃疑而詰之奴對以詭而詰益苦奴不得已告以實又問人有死而復生者乎奴告以其父斷指救親之事奎翼匿其悲色與奴同宿瞰奴睡熟拔奴佩刀潛還尸側先斷左手長指開口流入血盡復斷次指而連流之少間微有呼吸之氣乃呼母曰父不死止哭亟來家人驚遑來見則果得始甦仍以快痊仁廟朝因大臣奏達特命召見其子樹達七歲吮父腫七晝夜獲差母以積敗病劇每夜輒沐浴祈北斗五朔不少懈或云鯉魚膏最利於病聞卽求買三日不得向天再拜痛哭俄而一聲雷雨尺許雙鯉落在庭中作膏而進沈㢌頓復開城府故學生金時鐸事親至性備物致養務適其口每日未明盥櫛衣帶詣父寢所省其安否及夕定其寢席節其溫涼父或出外雖夜深必坐待而及其歸寢亦於戶外候其睡始退父嘗有病徹夜立雪稽顤禱天逐日嘗糞驗其差劇疾革血指以進得甦十餘曰及喪廬墓晨夕拜哭風雪不廢盛暑不解絰帶柴毀骨立幾不自令事繼母孝敬備至丁憂廬墓一如前喪積城故良人金敬文筋力耕農供其甘旨而其父之故舊來則不計家之有無極力營辦務以悅親其母老且脚病嘗言吾少也鋤饁爲事今則不能出戶庭實多鬱懷云爾則敬文揮淚負母周行畎畝遊覽原野日以爲常及其病㞃晝夜泣禱竟至不救則哭擗衰毀旣葬日省其墓風雨寒暑無或廢焉歸家則長在父側起居飮食竭力致誠或有不得已謀諸其妻者則不入其室言於庭外三年歠粥飮於瓦陶未嘗近磁器公州故學生趙有寶九歲遭其父喪哭泣擗踊令人掩抑其母患腦後腫有寶每日吮之病勢快痊母年七十四病勢危重嘗糞驗症祈天願代旣死復甦謂有寶曰俄者夢白衣老人謂我曰幸有孝子至誠格天假之以七年其後七年母果捐世哀毀踰節朝夕之奠親自擔當德源故學生金益濱十歲遭父喪無異成人至毀瘠又於十七歲遇親忌欲羞生魚適値潦漲無以得躬往海津彷徨之際有魚忽躍出取以供祭色養偏母竭誠以供一日火延于父墓號哭撲滅不避烈焰驟雨忽注火不爲災如是者再咸陽故士人河元龍母病嘗糞斫指得延數年病父年迫九耋耳聾目昏四肢不用一動一靜無不身自替行十年如一日其父臨終拊背而言曰吾有所志汝能先揣知心者汝知己者汝鄕黨莫不稱道戊申因本道儒生上言命道臣探其生存與否金溝故士人宋廷耆父病禱天願代遭喪水漿不入口築室墓旁三年啜粥不脫絰帶後喪亦如之抄取小學家禮以訓群弟鄕風丕變○孝子贈職別單故正尹昌履七歲喪父及長每遇喪餘輒負父之遺衣叫呼罔極至老不衰母患風痰嘗糞驗症三十年如一日齒根疏落鬢髮萎黃後當疾革裂指滴血延及半日五日一省墓手自除草躬自掃雪故洗馬李淞事繼母供奉之節靡不用極曾隨其父謫行到金城驛夜半火起其父已無及矣淞直欲將身投火旁人力持獲保性命逮夫返櫬守墓號泣衣領盡腐蔬果之屬三年之內一不近口至終祥期不加梳櫛蛆產於髮膚上墓哭踊猛虎來守終喪之後少年髭髮一時變白凘鑠成疾促其年數楊州故通德郞金廷佐年纔十一其父適遠出而乃祖疾劇嘗糞驗症其父嘗病篤思食錦鱗魚時當冬月脫衣入川竟得所求而歸供當其病疽以口吮汁疾革碎指進血及喪三年只食菜醬不處房堗聞于朝已蒙生前給復之典西部僉知李始集自在髫齔事親之節愉怡曲承而家貧菽水難繼遂廢擧業專意奉養其父遘癘甚危涕泣祝斗請以身代幸以回甦其母又得奇疾裂指進血遂少歇竟以天年終哀毀踰禮三月啜粥三年行素墓在數十里之地而徒步往省或値風雨經夜侍墓北部故學生吳相殷四歲母有病色輒焦遑手按其額驗寒熱已自四五歲行晨昏禮如長成者洞屬愉婉二十年如一日其母抱貞疾長在床第藥餌之供不令人代啖眠之節一視親爲及遭故叫呼之聲攀號之狀見者亦涕過成服後其父朝夕之供必親檢之其父以其氣質之脆弱使之從權則對曰古人三年不食肉今子服期而已請蔬食而終之期祥纔過疾已痼矣而不使其父知之臨絕囑其婦曰善奉我嚴君東部故學生趙材成自在髫齔事親之誠出於天十餘歲遭祖母喪至靷葬終不近魚肉其祖得疾頗重晝宵祝天終始扶護旋得快復母嘗患瘡症甚惡醫言惟灸爲最而母性畏灸乃先自灸臂以示無難母感而許遂口吮膿汁竟得快痊其後父母一時遘流行之疾材成亦痛而力疾强氣迭侍兩親藥餌諸節躬親從事其母病尤劇嘗糞禱天父病期迫出汗醫言非烹鱧魚水莫可汗時已夜深材成方氣塞忽然急呼此洞金哥家必有鱧魚急往求之求之果得母病旣㞃齧指淋血垂入唇間而已無及矣旣殯柴毀將盡父泣曰父在汝何至此耶對曰自然哀痛欲節無奈卽昏倒少頃語旁人曰遺親而死不孝莫大但隨母而歸魂幸有依與吾母同岡繼葬吾之至願也西部故通德郞黃杺自在孩提誠孝篤至父素有貞疾不離枕邊待其安寢而後退如是者二十年其父疾革割指灌血得延一日之壽及遭禍變哀號如不欲生而以其偏母之篤老猶未敢任情過毀晝夜苫塊嚴冬守廬手足皸折人不忍見其母疾革嘗糞驗症禱天身代故載寧郡守黃基玉幼時弄雛闌干有母雀匝簷哀鳴惻然曰彼雖微物戀子如此可想子之戀母遂卽放之父患痢甚㞃嘗糞驗症入而寬慰貴主出而焦竭心力貴主患腫焦灼見於色辭至於口吮方其革也號泣禱天裂指進血獲延一晝夜之命及喪哭踊逾制雖以其父之在不得任情哀瘠而若將不保父屢赴燕京每遇冰雪開戶北向遠望天末若有所思在官次臨沒以手就紙額書父字依迷可認其下連絡有書不成字樣蓋心知其死而作訣書於親庭者有頃其父書至擧手折視含淚久不釋因抱書而逝交河故士人鄭萬樞自髫齡愛親篤至事父母三十年承顏順志及其有疾嘗糞斷指得數日之回甦報恩故通德郞宋梅相三歲失父事母至孝十八出繼所後母患腫螬蠐惡汁必自先嘗前後居憂衰絰不脫臨終自歎其不能養親涕泣被面平薪故士人李喆休其妻金氏旌閭喆休自幼事親盡誠母病嘗糞驗症祈天願代再進指血得延三朔之命其妻金氏于歸多年未有子女克盡婦道及遭崩天之痛自裁下從淸州故通德郞李奎觀天性至孝二歲失怙事母養志八歲受小學於其母以不識父面爲平生痛恨不忍聞子女呼父之聲練帶麻袍追伸喪禮母病禱天願代及喪泣血失明公州故士人閔彦洙其妻朴氏復戶彦洙幼有根天之孝成童出繼於從叔而所後父母俱抱疾病扶護殫誠其妻朴氏亦有至行竭力事其父母及遭喪哀毀過節順興故士人金若海天性至孝十四遭母喪父又病痼家貧傭賃於二十里許日受米二升以爲奠殯饋父之需三年如一日而嘗暴雨溪漲人不能濟自念吾若未濟病親無食踴身入水漂轉泊岸主家感其誠資給頗厚隣人敬其孝以女歸之父又病盲轉側扶護所遊之方所歷之地歷歷陳告及遭父喪水獎不入口每日三省於墓所草溪故士人卞三重其弟三謹三信復戶三重孝於父母友於兄弟父病斫指灌血回甦三日旣葬廬墓養母益孝病劇祝天與其弟三謹三信爭斷其指及喪三年守墓有盜夜至盡脫衣服末乃欲害兄弟爭死盜亦感而釋之忠州故士人閔徽繼節孝兼全家貧躬執來耟極備甘旨臨歿謂侍者曰吾親在堂養不終死不瞑目仍書孝友二字與之曰待吾二兒稍長以給林寅觀徐勝等漂到濟州時徽繼太息曰皇朝於我實有再造之恩吾生晚丙丁之後恨未與三學士同歸今若一言而死則與有榮焉卽日拜親將馳見寅觀等仍爲叫閽之擧其父嘉其志而許其行遂自公山護送寅觀等至城中自此無意於世事溫陽故士人姜濟身其妻李氏旌閭濟身自在幼時篤孝母罹奇疾夫妻竭力救護及其不救哀毀逾節成病竟殞其妻李氏飮藥自處南部故士人李道吾侄婦崔氏旌閭道吾自幼孝友其母病劇每夜涕泣露禱大小便隨下輒嘗其後母又患咽喉醫云狗黃甚宜道吾求買不得家畜老狗忽地自斃屠之得一卵果是狗黃試之神效其父得病人言人肉最宜道吾泣曰人肉異於蔘黃雖有萬金何處得來惟有吾膚可以試用取刀割服烹而灌其水親病頓甦割處痛苦而定省如常終不使其親知及遭艱廬墓哀毀疾痼而死其兄子得潤妻崔氏其夫病劇之際泣而告訣曰夫子逝矣吾當從其後及皐復直赴防築水投身南部故士人李▣自幼知愛敬之義其父病劇斷指灌血已無及矣自以誠孝未格爲歿身至慟三年處堊室不烟之地禫吉旣闋後仍處堊室其後母病又割指進血輒得神效左手四指斷盡不以示人東部故學生鄭來弼事親養志自以父母晚生念其致養之日短不忍斯須離側其父患風痺來弼至誠救護四年如一日遭創之後哀毀骨立祭奠之暇長侍偏慈及免喪而病已不可爲矣楊州故學生姜橃弟檖贈職弟梠復戶橃六歲母嬰奇疾晝夜焦遑與兩弟每夜向北斗默禱親壽及病㞃橃檖裂指灌口得延數日梠則適以問藥出他不得終孝爲窮天之痛暑不脫衰病不食稻其後父歿哀毀任情梠檖俱以嘔血殞亡洪州故學生趙崈鎭其父病劇割三指灌血得延數日之命遭喪哀毀過節幾至滅性母有疾病嘗煎藥於外似夢非夢之間已死之伯父來呼曰我已得良劑進汝之老親勿復過慮遂驚起入察病候則顯有差效而顧語丁寧曰俄者有人勸服我一器茶水今則病已祛矣其後病母又思雉肉忽有一雉飛來得以供之溫陽故翊贊趙鳴國幼年禱天七耋追喪冬蚓責效已得孝兒之稱夏潦斷流不滯省墓之行至行所孚移孝爲忠本郡輿地志昭載實蹟安東故士人邊克泰自在髫齔已有至行一日盜入其屋克泰寢於外慮其父被害赤身排刃突入曰寧殺我身無傷我父冒死翼蔽戈劍亂入左肩幾斷而爲父乞命之言不絕於口賊去後親之體無完膚瘡處蓋肆其父夢有紅衣人告曰龍腦有效依夢療治收效如神金海故士人許東曮其妻權氏旌閭東曮生纔五歲失其所怙只奉祖母與慈母其祖母病㞃衣不解藥親嘗及遭創哭泣踰制又丁母艱方其侍湯嘗糞祈天及遭喪哀毀終制兩目俱盲而竟殞其妻權氏及夫哀疚成崇晝夜救護迨其喪也襲斂纔畢決意自處故正言鄭▣至孝已著於孩提之時夏扇冬被極盡省禮其母遘癘嘗糞血指又患腫輒吮之其父患痢嘗糞禱天及遭內艱哀毀踰制如遇祭祀危坐達宵龍岡故嘉善金得振母病割指進血及喪廬墓啜素戊午從父渡遼深河之敗父子被擒其父曰吾則死固職耳汝盍歸保宗事促歸甚嚴得振慟哭東還及聞父遇害號隕幾絕除喪不御華美不與人言笑每北望長號丁卯起復爲助防將誓以一戰決死虜尋撤還上章終制坐臥未嘗西向屢典郡邑及守慈山見北使至將舊刃一決爲人所挽遂大哭嘔血而死○孝子復戶別單北部故士人李道慶其子成夏食物道慶纔六歲其母與兄同時遘癘道慶斷其兩指和藥先進其母次及其兄少頃母兄俱發汗差復其子成夏事親以禮父病嘗斷其左指延時日母病割其右指德山故座首鄭東赫事親盡誠父病割指注血在昔戊申之變舊身仗義必欲殉國其忠烈實蹟當時至登繡啓沃川故士人孫大昌父喪結廬墓側朝暮來往虎隨護行纔過期年仍以自盡保寧故士人李禎麟父母之病嘗糞驗症冰磯得魚以悅其口臨陂故士人李碩章家道稍裕奉親甘旨之供必皆躬執扶護不煩婢僕前後執喪毀幾滅性南乎士人任世益自在髫齡誠孝異常遭父喪每欲慰安母心不敢爲徑情之行晨夕叫絕多有人所不及知者母病沈綿躬自扶護者垂三十年年亦近八耋而一心未懈驪州故學生韓如玉父疾革斫指進血比隣有惡人以不孝聞爲陳倫理諄複懇惻其人卒能改行爲孝文化故士人柳璹年甫十歲母病齧指出血病遂差完其父背腫危劇吮腫乃得回蘇父母之喪當其葬日適値大雨乃仰天拜哭風反雨霽人皆異之尙州故士人金安節父病嘗糞以驗劇歇壬辰之亂負母避兵流竄山谷負米就養尼城故士人權暹事父母誠孝備至家甚貧親廚必極滋味其父病劇進指血金川故士人徐用和其父有箭創幾危醫云嚼生麥傅瘡必效時値寒節用和禱天遂獲雪中之麥瘡卽愈母嘗患腹病諸藥無效齋沐祝天忽有人來告曰得鹿肉用之可療矣用和出門則有物僵在於前乃鹿也用之病卽差木川故學生柳夏昌孫婦趙氏旌閭夏昌年甫十歲爲其祖母求魚於家前大池只以小罟投池而祝卽有數三箇尺魚入於罟中歸而供饌祖母性嗜魚夏昌恒執一竿釣得於前溪若値大水堅氷則乃沿溪上下搥胸號泣則魚自出水且其母思雉適有山鷹摶雉墮前又於父喪朝夕往來拜墓歸侵昏獨行則有大虎護送歸家趙氏遭夫喪欲從死緣家人之禁護不得遂計絕示不死之意朝夕號哭如禮家人之禁護稍解及其夫葬日飮藥死瑞興故土校高厚益其母得泄病將至奄奄之境而思食生魚時當冬節求得無路厚益號泣出往前溪上下彷徨忽然氷折乃得十餘箇魚以供老母及丁憂葬於十里地不計風雨曰三往來號哭拜奠三年不懈墓前泣拜之地赤而不毛彥陽僉知孔大緝幼有至行九歲遭父喪哀毀踰禮母嘗患難醫之疾焦心煎慮祈星願代藥餌之外病口所思至誠求得進輒有效及遭喪晨昏哭墓雖雨雷不廢江西故邑吏吳弘采其妻禹召史旌閭其子光一食物其孫學洙學泰復戶弘采家素貧窶年甫十餘傭役負薪以養父母已自髫齡有孝童之稱而其父病谻斷指出血灌口以延一日之命且弘采之病其妻禹召史其子光一晝夜侍湯及其病革光一斷指灌血乍甦旋谻則禹召史決心同歸仍卽飮藥一時殞命其後光一之病劇其子學洙學泰俱以十餘歲兒爭先斷指以延半日之命北部故將仕郞李震燮年纔九歲遭其母喪而疾革之際嘗糞以驗其病勢及其臨終之時斷指得二日之回甦居喪啜粥泣血不脫衰麻無異老成年十九其父以癕疽成膿而以口吮汁者至於三朔之多及遭父喪居喪之制一如母喪喪室之後不復再娶烹餁炊爨之事躬自當之以至誠孝奉其繼母而及喪哀毀又如其生母喪自九歲至于六十誠孝如一咸興幼學秦景祚斷指於父病得延十日之命母喪哀毀露宿墓側寒暑所觸骨立腹脹時年六十隣里莫不憐而悲之偶有一人問疾投劑有神效且墓在深谷虎豹所窟而一自景祚之來虎豹遁跡及歸還復如前人皆嗟異龍安進士尹埴早失所怙偏母在堂定省溫情四十年如一有疾病冬夜夏日衣不解帶沐浴禱天達夜伏地以其難醫之疾每獲翌瘳之喜鄕隣族黨莫不稱其誠孝所感長淵幼學金宗謙年纔九歲其母患乳口吮其腫乃得差完其母又得難醫疾彌留三載遂斫指進血嘗糞試症欲食西果而時當十月無處可得涕泣搜舊圃有苽蔓爲崩土所埋者擧之得如椀大歸而獻之母死二年廬墓其父年過八十枕席之間未嘗暫離一動一靜必遵父命海州故士人金履恒自幼愛親之誠出於天性父病沈綿夜必禱天遺矢輒嘗若有身病則恐貽憂父母忍痛不廢讀誦迨病甚不能運身而逢祖先忌日輒涕泣其誠孝之篤臨死不已江東幼學許▣四歲喪父事母至孝年十五追服父喪哭擗如袒免時母嘗有疾冬思生魚有氷川致鯉之異及病篤祈天時當冬沍體皆皸瘃及喪哀毀感人喪祭如禮光州業儒白銀奉家貧傭賃以養其母母病瘧日夜號哭祝天願代三割股肉病乃得效半年之後其母以老病終哀慟幾至滅性負土成壠三年守廬○孝子食物別單成川幼學呂文遇自幼性至孝其父嘗遘癘痰涎塞喉幾危文遇舌舐喉涎又患脹病文遇以竹筒插于肛口吸以通氣母又病革斫指灌血病少甦○孝女復戶別單陜川良女鄭昆丹賦性至孝年十五母得長疾昆丹盡誠救護樵採受價舂汲備糧竭力供養聞人肉最爲良藥遂以廚刀割其右股以食其母厥疾卽瘳長水鄕吏李良溵女自幼事親極其誠愛鄕里呼以孝女年十八母患毒痁聞人肉爲當劑自刲左股刃鈍未割暗自磨刀更割他處和藥以進母病卽瘳以鄕曲弱年有此孝行一邑感歎谷城良人朴占山女阿只自幼事親已篤誠孝年至十八其父患瘧將死乃沐浴祝天刺股出血垂入父口果得回甦及其復谻又割股肉饋之病卽快差一鄕感動名其洞曰孝女洞○孝女免賤別單光州巫夫朴再明女景陽驛婢孟今年纔十六父病漸谻潛割左股以饋使積年垂死之疾卽日回甦因作完人以渠微賤之流有此卓絕之行○烈女旌閭別單西部故學生權民濟妻張氏年十四歸于權事舅姑盡孝敬產一子其年其夫疾革輒曰如有不幸吾必從死翼年其夫又嬰奇疾凡於飮食藥餌之節必親視及其竟不救却食哀毀誓以必死舅姑諭之曰汝旣有幼穉父母舅姑皆已老獨不念乎答曰子婦不孝命道至此旣有長姒可以養舅姑育稚兒且男死於忠女死於節人之大義豈可顧恤細事而不遂其志乎今年纔十八自今至死未知爲幾年與其苟延殘喘抱冤含痛以至歿身豈若一決自靖下從地下乎絕穀十日而死連山故士人金章澤妻權氏嫁半年受胎未解遭夫喪晝宵呼哭誓以自滅而不忍其舅姑志切于嗣後侍養守喪含哀盡禮舅姑俱歿又得生男之後飮藥自裁於夫死之日淸安故士人延載寬妻沈氏天性純貞以孝見稱其父病時思食生雉歎其不得忽鷲逐雉到籬下取而供之及其于歸事舅姑竭誠夫病數朔晝夜哀呼入廚煎粥之際猛虎迫至傴僂進退若拜揖狀及其不救哀毀過節乘其無人飮鹽滷自裁於殯殮之傍韓山故學生權援妻朴氏夫死欲從死自慰曰權氏三世有一螟兒我若死則誰能救護强進粥飮不過數匙只著袷衣以終三年恒處寢門外雖隆冬風雪之夜未嘗暫離哭必血淚被面衣襟盡赤竟以毀傷而自盡林川故參奉趙慶栻妻宋氏自在幼時淑德素著于歸之後事舅姑盡孝其夫患痢藥餌米飮躬自看檢及其不救哀痛之色不顯於外殯殮之節亦自無憾逮夫占山勺水不入仍以自盡於夫死數十日之內廣州士人韓用晦妻李氏自幼誠孝篤至及歸韓氏事舅姑奉其夫極其誠禮癸丑春癘氣大熾遭舅姑及其夫之喪李氏亦經病抑哀自力初終衣服一皆手辦及期成殯哭泣祭奠躬親不廢臥不解衣坐不擧顏苟延不死者以有遺腹也竟亦隕胎三葬旣畢飮藥而死驪州士人柳鎭宅妻趙氏未及于歸聞夫訃將欲自決下從其舅泣曰汝夫已矣汝能終養老夫則庶慰汝夫之魂且汝夫殯殮汝宜看檢萬端開諭趙氏始爲治喪然恒有自決之意家人晝夜防護至其夫生日澣濯衣服哭擗如前少頃室中有聲家人往視之趙氏改著嫁時衣仰藥已無及矣開城府故民人朴培源妻金氏其夫嘗行商于嶺南病歿計至哭且言曰夫死從死吾之願也然未忍遽絕者有二焉亡夫遺骸未及返葬也亡夫後事未知所屬也遂昏絕遠近家族莫不感泣隨力鳩材謀所以返櫬之道又以兄之子定爲後嗣自是達宵未寐手備斂具侍之經年始得返葬葬之翌日卽小期也祭罷收淚正容曰吾之不死正待今日也因飮藥自盡時年十九春川故學生權國衡妻吳氏其夫病歿哀毀泣血累度自縊賴家人救而不死及其成服之日不食粒米已七日矣淸晨起坐手梳五子女之頭曰吾雖死汝等有叔父飢渴當共之仍詣其夫殯所將爲一慟卽絕之計家人扶挽而勸飮糜粥終不一吸如是者十九日仍自盡杆城故業儒鄭時赫妻尹召史其夫遘癘五日忽然氣窒尹女立庭禱天自暮至朝終至不救將殯之日結項於後園者累次而因人挽救不得其死及其夫葬棺槨葬需皆爲預備言于洞人曰如吾薄命苟延今日者令人羞恥今日窆日已迫吾當歸從於一壙之內其夕自縊而死旌善故良人金大勳妻白召史遭其夫喪號泣絕食其舅泣而慰之曰世之喪夫者何限而未必皆死且不念吾身乎白女揮淚而對曰年少寡居輒有改適之議守志雖在我而被人生心是亦辱矣寧爲早自決死以從泉下也及其葬期飮藥而死高城故學生沈澍灌妻金氏其夫患癘危劇金氏亦病臥强起救護及至夫死少不悲號言語自若慰其舅姑一如平昔襲斂諸具親自裁縫及其入棺之日忽無去處家人驚怪搜訪則已自縊死矣金化故學生沈錫義妻金氏其夫偶得奇疾二載沈綿金氏每於夜半沐浴祝天願以身代病至終不救則金氏致辭於舅姑曰薄命少婦終乏視膳之誠遽見崩城之痛眇然此身同歸於地下者女子之當行伊日夜自投于井隣里驚救不得其死翼日乘間自縊而死海州土校趙光明妻朴召史其夫沈病朴女禱天願以身代至終未回甦期欲自處見挽舅姑而未果及其再期盛備饌物至誠過祭後言于舅姑曰僅備壽衣一襲藏于篋中以報萬一之恩仍爲飮藥而終義州故學生崔志烈妻張氏其夫以咳喘之病積年沈綿張氏凡諸祈禱醫藥靡不用極而終至奄忽張氏撫屍痛哭呼其二子而語曰汝父已歸吾不可獨生同死同穴吾志畢矣言訖而氣絕因家人救護僅得回甦子孫恐其自處互相替守矣及夫鷄鳴後畢襲擗踊之際張氏潛入後庭自決尙州故士人李增久妻孫氏遭夫喪哭泣之暇初終諸具手先躬檢旣殯所需務極精潔曰不如此無以盡吾事夫之道一夜乘家人熟睡於寢室壁後以絞帶自縊於簷椽之下陜川故士人尹華國妻黃氏其夫病谻至誠救護及其殞命之後勉其子襲斂諸節盡其誠謹襲畢仍就臥絕穀至于自盡咸陽故業儒林述曾妻朴氏其夫素多病僅成合卺之禮踰月身死殯斂之具祭奠之需無不親執事舅姑一出誠意三年之內未嘗與人接語亦未嘗洗櫛至於甘旨之供則必極力辦備其舅憐而止之曰汝以靑孀何乃自苦如此對曰少婦命薄旣失所天替所天所事之地安敢憚其勞乎其夫終喪之月往哭墓所手剗墓草十指盡赤祥日祭畢入寢室以其單衫結夫之遺衫而焚之飮藥仆地其舅以解毒之藥勸飮則小飮因奄忽晉州故良人鄭連恒妻金召史二十而嫁其夫年纔十四一宿而歸得病遽死金召史聞訃跣足而往抱屍號哭曰天乎天乎仍氣絕數三沐浴斂襲之具手自爲之三年之內不脫衰絰不櫛沐不笑語不食菜果晝哭於墓夜泣於廬喪畢歸寧其父諭之曰汝雖云嫁夫年穉少一宿而歸安知面目之何如三喪已畢矣汝情旣伸改適何妨金召史自聞此語不食數日俟其父母之出他飮藥自倒父母聞而驚還則金召史喉間微聲曰女心願從亡夫於地下今日之歸便遂所願吾死後埋骨於夫墓傍仍哽咽而死北靑幼學禹之貢妻李氏父死哀毀過度魚肉不進隣里親戚無不稱歎翼年其夫得病甚難醫李氏禱神邀醫靡不殫誠及其疾谻取其夫之腰帶潛入隣舍之空房自縊幾死爲夫侄所救解未幾之貢死決意從死及過父葬謂夫兄之範曰先人之後在子惟吾而至今不死者以待親窆一日乘無人縊死羅州良人金應宗妻洪召史其姑七朔沈病晝則嘗糞夜則禱天其夫歿告其舅姑曰旣有他婦他孫勿以此薄命爲念懷石自墮於井賴人拯救當日夜乘其家人之昏睡飮毒死靈光故士人李瓈圭妻文氏其夫遘疾而歿文氏欲自縊其舅奔救得全文氏泣曰家夫臨死之言以母喪未終爲痛今祥期已迫吾當替夫將事以慰遺恨及至姑祥日謹行祥事飮藥而終鎭安故士人崔榮祖妻金氏榮祖遘疾幾殆金氏斫指進血而竟不救哀毀過度矢心同死舅姑百般開諭勉從其命至小祥七日不食其舅諭之曰汝姑年老懷子汝宜寬心以待分娩金氏曰舅姑情理如此謹奉命至大祥又八日不食毀瘠骨立祭日强起盥櫛動靜安閒祭將撤擧家方哭金氏乘此時入室著嫁時服飮藥不絕引刀自剄故縣監宋悌妻具氏性行莊一聞晉州義報以幼子托諸叔曰善保此兒母絕忠臣之後齧指血書于壁曰晉水深深繞矗城將軍殉國節爲榮忠臣家有忠臣妾願與忠臣以死生遂絕穀九日而死羅州良人朴弼瑞妻黃召史自出嫁之後克盡婦道及至年老每語其夫曰夫若不幸吾當從死及夫病重醫藥無效禱天祝神願以身代及其歿也哭于櫬傍自縊而死玉果故士人金彦臣妻金氏年十六適夫夫得奇疾暴殞金氏欲斫手指傍人屛刀乃以木椎碎指再碎三碎始得出血垂注而終無及矣對父母舅姑未嘗有涕泣哀痛之容及其葬也盥面濯衣躬辦葬需入私室服藥自裁光州禁保李春成妻金召史于歸翼年其夫渰死欲爲投水被人拯救遂入房鎖門投繯自處南原故士人尹台爀妻李氏成昏七朔其夫病死誓以同死其姑曰祭奠誰尸老姑何依李氏悲其意而强忍保命而不啓齒不梳頭傭賃紡績以備祭需換節則製新衣哭而焚之三年如一日及其終祥新備衣衾獻姑告訣沐浴整衣臥而自裁平壤故學生崔興源妻金氏其夫病死飮藥幾殊家人救而僅甦殯葬之節各盡情禮蓬首垢面未嘗笑語及夫終祥之夜留書告訣于舅姑入室飮滷而死平壤故學生李晟妻李氏十七爲晟妻其夫病甚每夜澡浴禱以身代嘗糞驗生死其夫將死李氏告曰夫死我當從及夫歿屢欲自裁舅姑泣曰汝夫死有子托汝吾亦惟汝是依汝其可死乎李氏垂淚而從之稚子尋死李氏哭曰吾之不死舅姑有言汝又在耳今汝死而吾又不死則是負亡夫也乃以夫死之日仰藥而死義州故學生金基得妻金氏其夫病死斂葬以禮事舅姑克盡其孝越三年夫死日祭罷服闋歸臥房中招姊姒托以事舅姑之事又曰吾已澡浴著新衣吾死勿使人近吾體也言訖而死家人入廚見甁中有滷發其巾篋衾帽已具矣全州故貢生李德成妻金召史其夫閱月沈病晝夜在側親供藥餌嘗糞審症祝天禱神願以身代及竟至不救成服之日携其六歲女托於其夫之兄弟曰亡夫血肉只此一兒善護善護仍奄然自盡載寧故士人康宗五妻趙氏于歸三年其夫夭死期必下從舅姑挽止曰奉几筵供祭奠亦非婦道耶遂幡然强進米飮至小祥日潛入房中將飮藥家人急救越明年再期將迫飮鹽毒竟殞其命新溪故士人李泰國妻朴氏其姑年當八耋全身不收朴氏長侍床褥甘旨之供衣衾之濯必躬自爲之其夫病死忍哭而慰其姑每言夫死從死婦道當然老姑在堂終養無人姑保頑命其姑又死盡禮斂葬一日忽起坐梳頭曰明日卽吾生日撫其二女飮滷而死保寧故士人申孝權妻柳氏孝行已著髫齕遭母喪哀毀甚其父鰥居曲承親旨議婚申氏吉期將迫柳家臨時背約伻纔走而郞已及門將有謝遣之擧柳氏聞之驚潛請其父曰婚期隔宵今卒退斥非士夫家處義也女也有死而已因欲自裁其家懼當日成親其夫上京患癘病報至柳氏傾其私藏罔夜馳到終至不救運柩還家因絕勺飮以死自誓曰女子之道當從夫家投井者一自縊者再每被傍人救解因守直之暫弛自縊於昏室中連山故士人趙廷實妻閔氏自幼孝親之誠根於天性母病革割指注血以延其命嫁于趙家其夫猝得病不救閔氏小無蒼黃顚倒之擧謂其夫母曰死者已矣願勿過哀須臾引其夫所佩之刀自刎春川故士人鄭瑜妻尹氏夫死只有三歲一男尹氏殮殯之日潛入靈几前和藥將飮其舅泣挽曰亡子血脈只有一塊肉汝死則兒死汝不念爲後之重爲此不孝乎尹氏承命更不作悲慽之容事舅姑愈孝及兒年六歲抱兒而言曰汝今離懷無我亦可以成長我則從汝父仍撫頂一哭飮藥自盡原州故業武崔胤燁妻金氏夫死初終凡節一皆如禮亦不爲過哀親戚隣里猶不知其下從之志決於內矣其夫出殯之夕飮藥殉節狼川故學生吉祐喆妻沈氏自兒時能誦孝經于歸之後事舅姑以禮其夫遘疾築壇禱天願以身代病勢漸至難醫沈氏告于舅姑曰小婦誠不感天夫病難望回春又無男女三從已絕生亦何爲及其夫命盡自示佯若不死之意襲斂諸具親自裁縫傍人信之防護少懈乃出後庭縊項而死橫城故士人李成俊妻南宮氏其夫病革齧指滴血以冀其甦及至不救仍爲絕穀葬夫翌日潛入靈筵自縊而死法聖業儒河起福妻李氏事姑至誠割膚療疾及其夫死卽地自裁寶城故士人李鎭岳妻尹氏未筓之時其父爲門櫱所毆仍爲致命其兄恒懷刃殺讎與其兄忱自首官門俱被囚禁尹氏號天曰吾不雪吾兄之冤吾何生爲跋涉千里血書原情擊錚籲天宥其兩兄及至其夫之死吞藥自裁孝烈兼備一境感服靈光下吏裵鳳章妻河召史夫喪河女語其女曰夫喪妻從義也苟存性命實非女子之行而旣無男子汝又出嫁守喪無人姑且不死以待他日殮喪之具居喪之節盡誠盡禮乃於終祥之日齋沐行祀從容自裁故萬戶李棡妻金氏其夫死矢以同死勺水不入口絕而復蘇家人慰諭曰尊姑在堂若哀毀成疾恐貽姑憂金氏自是躬檢祭奠未嘗言疾姑若悲慟輒怡愉慰譬親戚莫不感其孝及其旣窆手製其姑壽衣藏之淨笥戒其家人曰迨閏製此亡夫遺囑微誠在此一日夜侍姑側夜深而退忽有急喘將絕之聲傍人驚起視之已無及矣死後見篋中有諺書恨其不能終養其姑北部故通德郞崔致奎妻鄭氏生而聰慧以烈女傳爲則及適崔事夫以禮其夫病疽甚危劇鄭氏吮疽乃得回蘇其夫又患癘將死托以遺孤曉以死易立孤難之意鄭氏猶矢心下從其母聞變而至泣且言曰汝夫臨沒之言胡忍背諸況我老夫妻惟汝是依鄭氏歎曰聞母氏之敎我心底定矣自是强進水飮然而冬不被絮夏不啓戶身上痛癢未嘗一言於人及其父母之相繼終也凜綴成病幾至滅性竟於季子婦廟見之日托以微恙飮鹽滷而死西部船夫鄭時孫妻劉召史夫家甚窶夙夜服勤賃舂賣績凍餒逼躬舅姑之饋未嘗匱也其夫病疽鍼灸無效吮之閱月晝夜不息及夫病皐復入廁以裙帶結項傍人解紐其姑撫之曰汝欲從死我何以生劉召史曰生同室死同日葬同穴吾之矢心也仍顧其夫之稚弟曰姑雖老矣彼叔稍長則可以相依吾死無恨矣卽氣塞仆地家人趨視之飮藥之器在其側已無及矣東部故學生李德峻妻沈氏其夫皐復之日擧止不失常度及夫就木因號慟昏窒傍人下藥僅蘇沈氏言于家人曰吾不幸回生然死則決矣世之靑孀往往結項仰藥毀傷父母之遺體吾不爲此却食則自盡矣自是斷粒惟日飮水凡一月有六日方奄奄忽開眼曰吾有未之思者夫子未入地無兒息爲之主雖饋奠之事將恃誰耶吾不瞑矣當少須臾苟延伸此至痛遂復强進食躬辦祭品誠力備盡纔過葬期却食如初凘頓不能起家人欲試藥輒曰前言在耳强之不可得將至月餘不近勺水者又七日而終長湍貢生趙德信妻金召史夫病死哀呼幾絕舅姑泣而撫慰金女外示寬閒舅姑稍弛防護潛入其房飮藥死慶州故士人孫繪九妻崔氏自幼有孝行及歸孫家婦道克備其姑患時疾其夫繼痛崔氏晝夜扶護及其病勢漸危連斫四指而竟至不救撫屍昏窒特以姑病方谻强自寬仰其舅與夫弟次第遘癘竭誠盡力東西救護其舅又不淑獨自措辦養生之需送死之節竝無餘憾旣葬之後入哭於其夫之靈几外地不起家人往視則口吐毒物氣息奄奄其姑勸飮解毒之藥則泣告曰吾心已決何以藥爲仍卽絕命大邱故學生李萬燮妻南氏夫死欲自裁舅姑悶之慰譬甚至强自寬抑躬視殯斂逮至克襄之日沐浴更衣自刎而死德山故士人金載讓妻林氏新婚之初其夫嬰病林氏湯藥必親嘗未嘗解衣如是者五年其夫竟不起舅家察其無意於世皐復之初使人搜其身得佩刀防守甚嚴林氏自是言動寢食無異平人忽稱有滯氣不下粒米徙坐軒東遽吸烟茶還臥私次神氣涔涔家人灌以藥物終不肯吞下乃取見其所吸烟茶餘燼則其中有物形若蛛子以此自毒於屢日不食之餘而奄忽○烈女復戶別單西部故觀象監直長徐翼壽妻趙氏夫死趙氏於初終凡事祭祀等節孜孜奉行當其終喪祭畢奄然自死鐵原故學生池元柱妻秦氏其夫病且死秦氏告于其姑曰少婦旣無子女夫病如此不惜一死之難以遂百身之願其姑壯其烈而悲其意曰吾當先死汝勿出不忍聞之說秦氏雖黙黙而心有所定退而自縊死槐山故主簿申光燮妻李氏其父病篤李氏歸省碎其指出血注口賴以回甦其夫旅官路中病死李氏誓以必死舅姑泣曰婦從夫死烈則烈矣汝夫以獨子棄我而逝汝又棄我而從則吾將誰依李氏答曰所敎至此敢不惟命回其從死之意三年服喪一遵禮法其後舅患痰腫李氏將欲吮之其舅推之李氏乘昏睡時吮之症遂完及舅喪痛隕不欲生而緣姑老在堂深自耐遣至痛弸中兩眼失明士林齊起將議登聞孝烈則李氏力挽之羅州故生員裵暄妻吳氏夫歿守寡隣有張才者凶險無賴嘗入吳氏家竊米見覺心怨之才妻又貸吳氏木綿久未償吳氏使人促之而吳氏夫弟曄適與才相詰才遂倡言與吳氏有私前貸木綿卽贈以衣我者也吳氏聞之斷左指血書訴冤于官仍泣曰受此誣辱寧忍偸生自縊而死南部故學生鄭海元妻金氏其子秀食物夫死欲以身殉從親屬泣諭曰今若殞節香火永絕又況老舅何金氏答曰使我老舅無子而有孫亦我亡夫旣絕而復繼何取不從乎自其後僅保縷命取其夫從弟子秀爲其嗣秀又夭折李氏手裁遺書示新婦曰慘變何言汝旣有遺腹雖罔極之中必須善保生男母令吾兒絕嗣遂飮鹽液溘然而逝秀年甫七歲遭生母喪奠饋之節省墓之禮如成人十一歲祖母病風長時在傍至誠救護昌平下吏李膺復妻李召史其夫病篤李女泣謂傍人曰吾聞有代命之說亦有其理則吾豈惜一身乎自縊於家後梨木有救者得不死自是家人防察甚謹一夕膺復氣窒擧家驚惶之際潛出自縊而死膺復得回甦漣川良人鄭泰信妻田召史其夫遘癘將死田女極力救護祝天願以身代及其氣塞斷指滴血果得回生北部士人韓性謙妻尹氏事姑至孝隣里莫不欽服其夫素患下血危劇尹氏勺水不入口者六日其夫問其不食之由則答曰夫病且死妻若先死則不無代續夫命之理吾死倘續君命則死又何恨夫病幸得回甦其後出往富平又病發過期未還尹氏曰似無餘望其危可知作訣書付之伻奴書曰君病必危矣已有前定吾今自裁君必善自調護成就兒輩扶持門戶君幸無死吾可瞑目死之日其夫果回甦光陽故士人安國義妻金氏自在幼時事親極孝及其夫死矢以一死其舅曰汝夫已死汝又從逝則吾輩無依亦將共死矣金氏不忍違命姑且承順夫墳遠在時往省哭而歸路逢强暴之漢將强㥘金氏抵死拒絕一見此變之後悲憤告于父母曰薄命之女未能同死於夫死之日忍到今日又遭此辱吾之死晚矣瞰其無人自投江死朔寧故學生文道根妻李氏其夫痛革李氏對人恒語代命時時默禱及其氣絕之後以其夫腰帶自繼於家後桑枝家人驚惶解置于夫屍之傍有頃其夫出聲開睫仍以蘇醒視之則李氏死已久益山故士人蘇洙涵妻宋氏自其于歸事姑以誠事夫以敬及至夫死期以自盡矢以同穴却飮食漸至消鑠至於將盡之境語其嫄曰我死之後朝夕之奠必用素餐仍爲奄忽○烈女食物別單宜寧故鄕吏金潤章妻洪召史其夫得奇疾垂死晝夜祝天願以身代卜者謂以厄有破鏡喪配必生洪女聞此言飮藥自裁翌日夫病向差仍卽快蘇蓋卜筮之說未必信然欲其夫生斷以自死者誠至難也茂州忠義金德玄妻姜召史虎齧其夫曳出窓外姜女挺身阨虎而急號曰囕我勿傷吾夫如是之際人與虎相持相攫殆近食頃村人睡覺喧動虎乃棄去兩人俱全